**Lapsen varhaiskasvatussuunnitelmaprosessi**

Lapsen varhaiskasvatussuunnitelman (myöhemmin lapsen vasu) avulla asetetaan yhteisiä tavoitteita. Sen avulla sovitaan myös siitä, miten kunkin lapsen yksilöllistä kehitystä, oppimista ja hyvinvointia edistetään suunnitelmallisesti ja tavoitteellisesti varhaiskasvatuksessa. Lapselle annetaan tukea hyvinvointiin, oppimiseen ja kasvuun yksilöllisesti omista tarpeistaan, vahvuuksistaan ja lähtökohdistaan. Lapsen vasu on pedagoginen suunnitelma ja osa varhaiskasvatuksen pedagogista dokumentointia. Pedagoginen dokumentointi toteutuu myös Kasvun kansion muodossa. Lapsen vasu toimii tarvittaessa myös kehityksen ja oppimisen tuen suunnittelun välineenä.

Lapsen vasu laaditaan jokaiselle päiväkodissa ja perhepäivähoidossa olevalle lapselle (varhaiskasvatuslaki 7 A § 580/2015) yhdessä lapsen ja huoltajien kanssa. Lapsen vasussa yhdistyvät lapsen, huoltajan ja henkilöstön havainnot ja näkemykset lapsen hyvinvoinnin, kehityksen ja oppimisen keskeisistä tekijöistä sekä ryhmässä toimimisesta. Lapsen vasussa painottuvat varhaiskasvatussuunnitelman mukaiset tavoitteet pedagogiselle toiminnalle. Toimenpiteet tavoitteiden saavuttamiseksi sovitaan yhteistyössä lapsen ja huoltajan kanssa.

Mikäli lapsi on esiopetuksen lisäksi osa-aikaisessa varhaiskasvatuksessa, toimii lapsen esiopetussuunnitelma myös lapsen varhaiskasvatussuunnitelmana. Tehostettua tukea saavan lapsen oppimissuunnitelmassa ja erityistä tukea saavan lapsen HOJKS:ssa otetaan esiopetuksen lisäksi annettava varhaiskasvatus huomioon esiopetuksen opetussuunnitelman perusteiden mukaisesti.

Lapsen vasun laatimisesta päiväkodissa vastaa lastentarhanopettaja. Lastentarhanopettaja vastaa prosessin suunnittelusta, toteutuksesta ja arvioinnista. Perhepäivähoidossa prosessin ohjauksella on tärkeä merkitys. Lasten vasuprosessien ohjauksesta vastaa perhepäivähoidon ohjaaja. Mahdollisimman monipuolisen näkökulman muodostamiseksi henkilöstö keskustelee lapsesta tekemistään havainnoista ennen lapsen vasun laatimista. Lastentarhanopettaja tuo yhteistyöhön kehityspsykologista ja pedagogista osaamistaan. Lastenhoitaja tuottaa lapsista havainnoimaansa tietoa, jolla tavoitellaan selkeämmin lapsen yleisen hyvinvoinnin ja terveyden turvaamista. Yksikön tiimipalavereja hyödynnetään lasten vasuprosessien käynnistämiseen, seurantaan ja arviointiin.

Osana lapsen vasun laadintaa keskustellaan lapsen huoltajan kanssa. Pääsääntöisesti lastentarhanopettaja käy tämän keskustelun. Sen voi tiimin ja esimiehen yhteisellä arviolla, lapsiryhmän tilanteiden mukaan, käydä myös lastenhoitaja. Tällaisiin tilanteisiin kuuluu mm. sairastapaukset, vuorohoidon muuttuvat tilanteet, jotkut sijaistilanteet ja huoltajien vahva toive. Huoltajien kanssa käytävässä keskustelussa voi olla mukana myös päiväkodinjohtaja. Lapsen vasuprosessi pohjautuu yksikön ja ryhmän suunnitelmaan huoltajien kanssa tehtävästä yhteistyöstä.

Huoltajan tulee voida valmistautua keskusteluun etukäteen esimerkiksi keskustelun teemoihin tutustumalla. Teemat löytyvät tämän prosessikuvauksen lopussa. Lapsen mielipide ja toiveet selvitetään ja huomioidaan suunnitelmassa. Tavoitteena on, että lapsi osallistuu ja tulee kuulluksi varhaiskasvatussuunnitelman laadinnan ja arvioinnin kaikissa vaiheissa. On tärkeää kehittää tapoja, joilla lapset voivat vaikuttaa omien vasujensa sisältöön. Vaikuttaminen ei aina tarkoita läsnä olemista itse keskustelussa. Lasten osallisuuden mahdollisuus pohjautuu varhaiskasvatuslakiin.

Lapsen varhaiskasvatussuunnitelmaa koskevat julkisuuslaki (621/1999) ja henkilötietolaki (523/1999) sekä siinä sovelletaan lakia sosiaalihuollon asiakkaan asemasta ja oikeuksista (812/2000). Lapsen vasun säilyttämistä ja arkistointia ohjaa kunnan oma arkistonmuodostussuunnitelma. Lapsen vasun tietoja siirrettäessä pyydetään lupa lapsen huoltajalta.

Keskustelu on osa lapsen vasuprosessia. Tämä prosessi toteutuu päivittäisessä vuorovaikutuksessa (lasten välillä, aikuisten ja lasten välillä). Keskustelu käydään vähintään kerran vuodessa ja siinä (vasukaavakkeen ohjaamana) kootaan lapsen suunnitelmaa. Henkilökunnan edustaja huolehtii keskustelun toteutumisesta ja ohjaa keskusteluun käytettyä aikaa.

Keskustelun teemoja ovat:

* Perheen tiedot, jotka kirjataan lapsen lomakkeeseen. Tarvittaessa kirjataan lapsen kasvun, kehityksen ja oppimisen tukemiseen kuuluvien muiden yhteistyötahojen tietoja.
* Mahdolliset lapselle aiemmin laaditut suunnitelmat huomioidaan keskustelussa. Näitä voivat olla esimerkiksi aiempi lapsen vasu, suomi toisena kielenä suunnitelma tai lääkehoitosuunnitelma.
* Huoltajien kanssa tehtävä yhteistyö on yksi teema. Teemaan kuuluu esimerkiksi päivittäisen yhteistyön odotukset ja tavat sekä huoltajien näkemykset mm. katsomuksellisissa asioissa.
* Lapsen vasun arvioinnin toteutuminen ja siihen liittyvät huoltajien näkökulmat ovat osa yhteistyökeskustelua.
* Keskeisessä asemassa on lapsen näkökulma: hänen kokemuksensa varhaiskasvatuksesta, hänen vahvuutensa ja mielenkiinnonkohteensa kotona sekä varhaiskasvatuksessa. (Lapsi voi olla mukana keskustelussa tai osassa keskustelua tai näkemykset tuodaan keskusteluun.)
* Tärkeää ovat lapselle mieluisat leikit sekä kokemus yhdessä leikkimisestä muiden lasten kanssa. Samalla keskustellaan lapsen roolista ryhmässä, hänen tavoistaan ilmaista itseään ja mielipiteitään sekä kokea pettymys- tai ristiriitatilanteet sekä selviytyä niistä.
* Myös lapsen kokemus aikuisten kanssa toimimisesta on tärkeä. Keskustelussa tuodaan esiin ne tavat, joilla lapsen näkökulmat ja mielipiteet lapsiryhmässä huomioidaan.
* Tärkeää on lapsen kasvatuksen, opetuksen ja hoidon kokonaisuus. Eli lapsen ikätason ja kehityksen mukaiset arjen rutiinit kuten nukkuminen, ruokailu, ulkoileminen, hygienia sekä wc-toimet.
* Keskustelussa luodaan lapsen varhaiskasvatukselle muutama keskeinen tavoite, mitkä kuvataan toteutettavana toimintana. Tavoitteet perustuvat lapsen vahvuuksille, kiinnostuksen kohteille, tarpeille sekä lapsen orastaville taidoille.

Keskustellaan esimerkiksi kielen kehityksen tukemiseen liittyvistä seikoista sekä kehitystä tukevista kasvatus- ja opetusratkaisuista.

* Mikäli lapsen kehityksen ja oppimisen tarpeet edellyttävät kohdennetumpaa tukea, keskustellaan tuen toteuttamisen tavoitteista ja sovitaan tarvittavista järjestelyistä. Nämä kirjataan lapsen vasulomakkeeseen.